Video: Renosters vang drafstappie in BloemDie renosters het glo uit ŉ nabygeleë wildlandgoed ontsnap en sowat 20 minute lank rondgewandel voordat hulle aangekeer is. (Foto: Skermskoot van video) Motoriste van Groenvlei in Bloemfontein het Dinsdagoggend hul eie persoonlike safari-ervaring gehad toe twee renosters hulle in die strate van dié woonbuurt verras het. Video’s van die wilde diere wat ŉ rustige drafstappie tussen die motors vang, is intussen wyd op sosiale media gedeel. Luidens ŉ berig op OFM het die 2,4 ton‑renosters, wat Shaka en Shakira heet, by ŉ nabygeleë wildlandgoed ontsnap. Die landgoed se naam word op versoek van die bestuur uit vrese vir renosterstropery weerhou. Volgens OFM is die tweetjies se 20 minute lange uitstappie kortgeknip toe hulle naby ŉ plaaslike winkelsentrum aangekeer en na die landgoed teruggeneem is. Die diere is nie verdoof nie, maar glo na hul tuiste terugbegelei deur werknemers wie se stemme aan hulle bekend is. “Die hek van die landgoed, waar konstruksiewerk tans plaasvind, is na bewering deur ŉ kontrakteur oopgelaat. Dit het tot die groot ontsnapping wat Dinsdag waargeneem is, gelei.” Die video’s, wat op die Trans Africa Self Drive Adventures and Tours-blad op Facebook gedeel is, het egter gemengde gevoelens onder sosialemediagebruikers ontlok. Sommige gebruikers het hul verwondering uitgespreek terwyl ander sê dit is roekeloos om die diere se bestemming aan renosterstropers te verklap. Matthew van der Walt en Jayd Wollentine het geskerts dat die voorval nie veel vir hul saak doen om kollegas in die buiteland te oortuig dat wilde diere nie werklik vrylik in Suid-Afrika se strate wandel nie. “So ŉ pragtige gedierte,” het Keith Lottering by die video geskryf. “Te oulik vir woorde. Hulle het sommer ŉ lekker oggendstappie gevat,” het nóg ŉ gebruiker, Eurika Claasen, gesê. Ander gebruikers was egter van mening dat die video’s die renosters in gevaar stel en inligting aan renosterstropers verskaf. “Ek verstaan nie hoe mense hulle [die renosters] met hul bestemmings op Facebook kan plaas nie. Ons almal weet wat met renosters in Suid-Afrika gebeur,” het Sarah-lee Mynhardt gesê. Claude Westcott skryf hoewel dit pragtig is om te sien, is dit ook “hartseer”. “Met hierdie video wat nou wyd versprei gaan elke stroper weet waarheen om te gaan.” Aan dié wat bekommerd oor die renosters se veiligheid teen stropers was, het die reismaatskappy gebruikers egter verseker dat die video eers geplaas is nadat die renoster weer veilig in die landgoed was. Only in South Africa…2 Rhino's taking a leisure stroll down a Bloemfontein street this morning. ???????????? Posted by Trans Africa Self Drive Adventures and Tours on Monday, November 8, 2021